“ดาวโจนส์” ปิดบวก 139.92 จุด ขานรับข้อมูลจ้างงานชี้เศรษฐกิจแกร่ง
“ดาวโจนส์” ปิดบวก 139.92 จุด ขานรับข้อมูลจ้างงานชี้เศรษฐกิจแกร่ง โดยดัชนีเฉลี่ยอุตสาหกรรมดาวโจนส์วานนี้ปิดที่ 34,818.27 จุด เพิ่มขึ้น 139.92 จุด หรือ +0.40%
“ดาวโจนส์” ปิดบวก 139.92 จุด ขานรับข้อมูลจ้างงานชี้เศรษฐกิจแกร่ง โดยดัชนีเฉลี่ยอุตสาหกรรมดาวโจนส์วานนี้ปิดที่ 34,818.27 จุด เพิ่มขึ้น 139.92 จุด หรือ +0.40%
2 เม.ย. 2565

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดบวกในวันศุกร์ (1 เม.ย.65) หลังการเปิดเผยข้อมูลการจ้างงานเดือนมี.ค.บ่งชี้ว่า เศรษฐกิจสหรัฐยังคงแข็งแกร่ง แต่ก็ได้ตอกย้ำการคาดการณ์ที่ว่า ธนาคารกลางสหรัฐ (เฟด) จะดำเนินการในเชิงรุกมากขึ้นในการปรับขึ้นอัตราดอกเบี้ยเพื่อควบคุมอัตราเงินเฟ้อ
สำหรับดัชนีเฉลี่ยอุตสาหกรรมดาวโจนส์ปิดที่ 34,818.27 จุด เพิ่มขึ้น 139.92 จุด หรือ +0.40%, ดัชนี S&amp;P500 ปิดที่ 4,545.86 จุด เพิ่มขึ้น 15.45 จุด หรือ +0.34% และดัชนี NASDAQ ปิดที่ 14,261.50 จุด เพิ่มขึ้น 40.98 จุด หรือ +0.29% แต่ในรอบสัปดาห์นี้ ดัชนีดาวโจนส์ลดลง 0.1% ขณะที่ดัชนี S&amp;P500 เพิ่มขึ้น 0.1% และดัชนี Nasdaq เพิ่มขึ้น 0.7%
โดยหุ้น 8 ใน 11 กลุ่มของดัชนี S&amp;P500 ปิดบวก นำโดยกลุ่มอสังหาริมทรัพย์ซึ่งเพิ่มขึ้น 2.02% ขณะที่หุ้นกลุ่มอุตสาหกรรมปรับตัวลงมากที่สุด 0.7%
ด้านตลาดหุ้นนิวยอร์กปรับตัวขึ้นขานรับกระทรวงแรงงานสหรัฐเปิดเผยว่า ตัวเลขการจ้างงานนอกภาคเกษตรเพิ่มขึ้น 431,000 ตำแหน่งในเดือนมี.ค. แม้ต่ำกว่าที่นักวิเคราะห์คาดการณ์ไว้ที่ระดับ 490,000 ตำแหน่ง ส่วนอัตราการว่างงานปรับตัวลงสู่ระดับ 3.6% ต่ำกว่าที่นักวิเคราะห์คาดการณ์ที่ระดับ 3.7%
โดยหลังการเปิดเผยตัวเลขการจ้างงาน FedWatch Tool ของ CME Group บ่งชี้ว่า นักลงทุนให้น้ำหนัก 73.3% ที่เฟดจะปรับขึ้นอัตราดอกเบี้ย 0.50% ในการประชุมวันที่ 3-4 พ.ค. หลังจากที่เฟดปรับขึ้นอัตราดอกเบี้ย 0.25% ในเดือนมี.ค.
นายเจอโรม พาวเวล ประธานเฟด ได้ส่งสัญญาณเร่งปรับขึ้นอัตราดอกเบี้ย โดยระบุก่อนหน้านี้ว่า อัตราเงินเฟ้ออยู่ในระดับสูงเกินไป ซึ่งหากจำเป็น เฟดจะปรับขึ้นอัตราดอกเบี้ยมากกว่า 0.25% ในการประชุมหนึ่งครั้งหรือหลายครั้ง
ด้านนายชาร์ลส์ อีแวนส์ ประธานเฟดสาขาชิคาโกกล่าวในวันศุกร์ว่า เฟดมีแนวโน้มที่จะปรับขึ้นอัตราดอกเบี้ย 0.25% จำนวน 7 ครั้งในปีนี้เพื่อควบคุมเงินเฟ้อ
นอกจากนี้ ตลาดยังได้แรงหนุนจากการที่เอสแอนด์พี โกลบอลเปิดเผยในวันศุกร์ว่า ดัชนีผู้จัดการฝ่ายจัดซื้อ (PMI) ภาคการผลิตขั้นสุดท้ายของสหรัฐ ปรับตัวขึ้นสู่ระดับ 58.8 ในเดือนมี.ค. ซึ่งเป็นระดับสูงสุดนับตั้งแต่เดือนส.ค. 2564 และสูงกว่าตัวเลขเบื้องต้นที่ระดับ 58.5 จากระดับ 57.3 ในเดือนก.พ. โดยดัชนี PMI ที่อยู่เหนือระดับ 50 บ่งชี้ว่า ภาคการผลิตของสหรัฐยังคงมีการขยายตัว
โดยบรรดานักลงทุนยังคงจับตาสถานการณ์สงครามในยูเครนอย่างใกล้ชิด ขณะที่คาดกันว่าผู้เจรจาของรัสเซียและยูเครนจะจัดการประชุมผ่านทางวิดีโอในวันศุกร์
ทั้งนี้ มีรายงานว่ารัสเซียได้ปิดกั้นไม่ให้ขบวนรถที่จะให้ความช่วยเหลือด้านมนุษยธรรมเดินทางเข้าไปยังเมืองมาริอูโพล ขณะที่ภาคตะวันออกของยูเครนเตรียมพร้อมรับมือการโจมตีมากขึ้น